Dit is tyd om die pawiljoen stil te speel | Kerkbode
Dit is tyd om die pawiljoen stil te speel
September 10, 2018 Johan Van der MerweTerug na die toekoms
"Hoe gaan die vyandige en raserige skare julle beïnvloed?" Hierdie vraag is onlangs aan die afrigter van 'n bekende rug­byspan gevra. Sy antwoord was: "Ons gaan doen wat ons die beste doen. Ons gaan die pawiljoene stil speel."
Hoe is dit op die NG Kerk van toepassing? Die afgelope dae en weke word daar fel uit die pawiljoene geskreeu – die hardste deur hulle wat die reëls die slegste ken. Terwyl sommige meen dat die NG Kerk aan die ondergaan is en dat die kerk se finale val onafwendbaar is, vra ander die vraag of daar nog iets goeds uit die NG Kerk kom. "As ek kon sou ek elke NGK-gebou in die land afbrand," skreeu nog iemand op sosiale media. Die hofsaak waarin die kerk hom tans bevind is natuurlik petrol op 'n vuur wat reeds hoog brand!
Hoe sou die kerk hierdie luidrugtige en dikwels vyan­dige skare kon stilmaak? Miskien moet die kerk die voorbeeld van die rugbyspan volg en voortgaan om te doen wat die kerk deur sy gemeentes die beste doen – deur te antwoord op die roeping wat die Here vir die NGK gegee het, deur in 2018 waarlik 'n kerk te wees wat op elke dorp en in elke voorstad 'n verskil maak.
Dit is niks nuuts nie. Deur die veelbewoë geskie­denis van die NG Kerk het lidmate in gemeentes ten spyte van baie gebreke dit nog altyd reggekry om 'n verskil te maak in die lewe van miljoene mense.
Dit was nie foutloos nie, want die NG Kerk bestaan ook uit mense. Soms was daar 'n spreekwoordelike aanslaan, soms is 'n skop pale toe verbrou en soms is daar selfs 'n wedstryd verloor tot groot genot van hulle wat skreeu en jou – maar die NG Kerk het aanhou speel, het aangehou om te doen wat hy die beste doen – om kerk van Jesus Christus te wees.
Die evangelie wat in die 17e eeu aan die suidpunt van Afrika geplant is, is in die 19e eeu met bloed en trane die binneland ingedra. In die eerste dekades van die 20ste eeu was dit die NG Kerk wat gekeer het dat hierdie land oor die afgrond van armoede stort en in die laaste twee dekades van die 20ste eeu het leiers uit die NG Kerk gehelp om te keer dat die land deur 'n politieke rewolusie verswelg word.
Dat daar baie in die geskiedenis van die kerk is om oor te skreeu en te jou kan deur niemand ontken word nie. Daar is egter baie meer om oor te juig – dit mag nie verswyg word nie. Daarom is dit tyd om pawiljoene stil te speel.
▶ Prof Johan van der Merwe doseer kerkgeskiedenis aan die Universiteit van Pretoria.
Die jongste uitgawe van Kerkbode het 19 Julie verskyn. Die volgende uitgawes verskyn 2 Augustus, 16 Augustus, 30 Augustus, 20 September, 11 Oktober, 25 Oktober, 15 November, 29 November.